Oʻzbekiston Respublikasi Xalq taʼlimi vazirligi huzurida Bolalar-oʻsmirlar sport maktablari xodimlarini qayta tayyorlash va ularning malakasini oshirish markazini tashkil etish toʻgʻrisida
(resolution, 2017-06-05)

Kamol topayotgan avlodning jismoniy va maʼnaviy salomatligini shakllantirishning eng muhim omillaridan biri sifatida ommaviy bolalar sporti rivojlantirilishini taʼminlash, yosh avlodning sogʻlom turmush tarziga va sportni sevishga intilishini har tomonlama qoʻllab-quvvatlash, bolalar-oʻsmirlar sport maktablari xodimlarini qayta tayyorlash va ularning malakasini oshirishning tashkiliy asoslarini tubdan qayta koʻrib chiqish hamda takomillashtirish maqsadida Vazirlar Mahkamasi qaror qiladi: 1. Oʻzbekiston Respublikasi Xalq taʼlimi vazirligi, Madaniyat va sport ishlari vazirligi hamda Oliy va oʻrta maxsus taʼlimi vazirligining Iqtisodiyot vazirligi va Moliya vazirligi bilan kelishilgan Bolalar-oʻsmirlar sport maktablari xodimlarini qayta tayyorlash va ularning malakasini oshirish markazini (keyingi oʻrinlarda Markaz deb ataladi) tashkil etish toʻgʻrisidagi taklifi qabul qilinsin. Belgilab qoʻyilsinki, Markaz yuridik shaxs maqomiga ega boʻlgan, idoraviy mansubligidan qatʼi nazar, respublika bolalar-oʻsmirlar sport maktablarining rahbar kadrlarini, instruktor-metodistlarini hamda trener-oʻqituvchilar tarkibini qayta tayyorlaydigan va ularning malakasini oshiradigan davlat taʼlim muassasasi hisoblanadi. 2. Quyidagilar Markazning asosiy vazifalari etib belgilansin: respublika bolalar-oʻsmirlar sport maktablarining rahbar kadrlarini, instruktor-metodistlarini hamda trener-oʻqituvchilar tarkibini qayta tayyorlashni va ularning malakasini oshirishni zamonaviy darajada, oʻqitishning xalqaro eʼtirof etilgan metodlaridan foydalangan holda amalga oshirish; respublika bolalar-oʻsmirlar sport maktablarining rahbar kadrlarini, instruktor-metodistlarini hamda trener-oʻqituvchilar tarkibini qayta tayyorlash va ularning malakasini oshirish boʻyicha normativlar hamda oʻquv-metodik materiallarni ilgʻor xalqaro tajribadan va zamonaviy taʼlim dasturlaridan foydalangan holda ishlab chiqish; bolalar-oʻsmirlar sport maktablari trener-oʻqituvchilarini qayta tayyorlash va ularning malakasini oshirish jarayoniga sportchilar tayyorlash sohasidagi mutaxassislarning kasbiy bilimlarini takomillashtirishga, shuningdek ularda iqtidorli yosh sportchilarni aniqlash mahorati va koʻnikmalarini rivojlantirishga hamda ulardan xalqaro sport arenalarida respublika sharafini munosib himoya qilishga qodir boʻlgan professional sportchilarni tayyorlashga yoʻnaltirilgan zamonaviy va samarali dasturlarni joriy etish; respublika bolalar-oʻsmirlar sport maktablarining rahbar kadrlarini, instruktor-metodistlarini hamda trener-oʻqituvchilari tarkibini qayta tayyorlash va ularning malakasini oshirish boʻyicha taʼlim jarayoni sifati va natijalarini tizimli tahlil qilishni, monitoringini, ularning zamonaviy talablarga muvofiq yuqori sifatli oʻquv-trenirovka jarayonini taʼminlash uchun zarur boʻlgan kasbiy koʻnikmalari va layoqatini rivojlantirish dinamikasini baholashni amalga oshirish. 3. Oʻzbekiston Respublikasi Xalq taʼlimi vazirligi huzuridagi Bolalar-oʻsmirlar sport maktablari xodimlarini qayta tayyorlash va ularning malakasini oshirish markazi tuzilmasi 1-ilovaga muvofiq tasdiqlansin. 4. Markaz xodimlarining lavozim maoshlari respublika oliy taʼlim muassasalari tegishli lavozimlarining mehnatga haq toʻlash boʻyicha lavozim maoshlari miqdorlariga tenglashtirilsin. 5. Oʻzbekiston Respublikasi Xalq taʼlimi vazirligi: uch oy muddatda Markaz ustavining belgilangan tartibda ishlab chiqilishini va tasdiqlanishini, shuningdek uning davlat roʻyxatidan oʻtkazilishini taʼminlasin; Markazni yuqori malakali va tashabbuskor xodimlar hamda mutaxassislar bilan taʼminlash chora-tadbirlarini amalga oshirsin; Markazda respublika bolalar-oʻsmirlar sport maktablarining rahbar kadrlarini, instruktor-metodistlarini va trener-oʻqituvchilar tarkibini qayta tayyorlash va ularning malakasini oshirish parametrlarini har yili sport turlari boʻyicha qayta tayyorlash yoʻnalishlari boʻyicha belgilangan tartibda aniqlasin va tasdiqlasin, bunda tinglovchilarning malaka oshirish kurslaridan har 5 yilda kamida bir marta oʻtishi davriyligiga rioya etsin. 6. Quyidagilar Markaz faoliyatini moliyalashtirish manbalari etib belgilansin: Markazning joriy taʼminotiga hamda respublika bolalar-oʻsmirlar sport maktablarining rahbar kadrlarini, instruktor-metodistlarini hamda trener-oʻqituvchilar tarkibini qayta tayyorlash va ularning malakasini oshirishga, malaka oshirishning belgilangan davriyligini hisobga olgan holda ajratiladigan Oʻzbekiston Respublikasi Davlat budjeti mablagʻlari; xoʻjalik faoliyatidan va shartnoma asosida xizmatlar koʻrsatishdan tushadigan mablagʻlar; jismoniy va yuridik shaxslarning xayriya ehsonlari va maqsadli badallari, xalqaro moliya institutlari, xorijiy hukumat va donor tashkilotlari grantlari, shuningdek qonun hujjatlarida taqiqlanmagan boshqa manbalar. 7. Oʻzbekiston Respublikasi Moliya vazirligi: 2015-yildan boshlab Oʻzbekiston Respublikasi Davlat budjeti parametrlarida Markaz faoliyatini moliyalashtirish va unga yuklangan vazifalarni bajarish bilan bogʻliq xarajatlar uchun zarur budjet mablagʻlarini “Taʼlim” sohasiga ajratiladigan mablagʻlar doirasida nazarda tutsin; Markazni 2 ta, shu jumladan 1 ta xizmat va 1 ta maxsus avtotransport vositasi bilan taʼminlashga limit ajratsin. 8. Belgilab qoʻyilsinki: Markazga qayta tayyorlash va malaka oshirishga yuboriladigan tinglovchilarning asosiy ish joyi boʻyicha oʻrtacha ish haqi ularning ishdan ajralgan holdagi butun oʻqish davrida saqlanib qoladi; Markazga ishdan ajralgan holda qayta tayyorlash va malaka oshirishga boshqa hududlardan yuboriladigan tinglovchilar oʻqish davrida yotoqxonada yashash joylari bilan taʼminlanadi, shuningdek ularning oʻqish joyiga borishi va u yerdan qaytishi uchun bir martalik yoʻlkira xarajatlari ularni yuborayotgan tomon hisobidan qoplanadi. 9. Markaz Toshkent shahri, Shayxontohur tumani, Koʻkcha darvozasi koʻchasi, 27-uy manzilidagi binolar va inshootlarga joylashtirilsin. Oʻzbekiston Respublikasi Xalq taʼlimi vazirligi 2015/2016 oʻquv yili boshlangungacha: Oʻzbekiston Respublikasining Xususiylashtirish, monopoliyadan chiqarish va raqobatni rivojlantirish davlat qoʻmitasi bilan birgalikda Toshkent shahri, Shayxontohur tumani, Koʻkcha darvozasi koʻchasi, 27-uy manzilida joylashgan sobiq 98-son maktab-internat binolari va inshootlarini tezkor boshqaruv huquqi bilan Markazga tekin bersin; Markazning binolari va inshootlarining bosqichma-bosqich rekonstruksiya qilinishini hamda zarur oʻquv-laboratoriya va sport anjomlari, kompyuter texnikasi, mebellar, sport inventarlari va boshqa inventarlar bilan jihozlanishini taʼminlasin. 10. Quyidagilar: Toshkent shahar hokimligi huzuridagi “Yagona buyurtmachi xizmati” injiniring kompaniyasi Markazga ajratilgan binoni rekonstruksiya qilish boʻyicha buyurtmachi etib; Oʻzbekiston Respublikasi Xalq taʼlimi vazirligi huzuridagi Bolalar sportini rivojlantirish jamgʻarmasi mablagʻlari Markazning binolari va inshootlarni rekonstruksiya qilish hamda uni zarur oʻquv-laboratoriya va sport anjomlari, kompyuter texnikasi, mebellar, sport inventarlari va boshqa inventarlar bilan jihozlash boʻyicha xarajatlarni qoplash manbai etib belgilansin. 11. Oʻzbekiston Respublikasi Davlat arxitektura va qurilish qoʻmitasi Markaz binosini rekonstruksiya qilish boʻyicha loyiha-smeta hujjatlarining ekspertizadan oʻtkazilishini taʼminlasin hamda bajariladigan qurilish-montaj ishlari sifatiga rioya etilishi yuzasidan davlat arxitektura-qurilish nazoratini oʻrnatsin. 13. Mazkur qarorning bajarilishini nazorat qilish Oʻzbekiston Respublikasi Bosh vazirining birinchi oʻrinbosari R.S. Azimov va Oʻzbekiston Respublikasi Bosh vazirining oʻrinbosari A.I. Ikramov zimmasiga yuklansin.